ทุนสำรองพุ่งหลังบาทแข็ง
ธปท.เผยทุนสำรองประเทศเพิ่ม 200 ล้านเหรียญสหรัฐ ด้านเงินสดหมุนเวียนในระบบลดฮวบ
17 ม.ค. 2558

ธปท.เผยทุนสำรองประเทศเพิ่ม 200 ล้านเหรียญสหรัฐ ด้านเงินสดหมุนเวียนในระบบลดฮวบ
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ วันที่ 9 ม.ค. อยู่ที่ 1.566 แสนล้านเหรียญสหรัฐ หรือราว 5.147 ล้านล้านบาท เพิ่มขึ้น 200 ล้านเหรียญสหรัฐ หรือราว 6,540 ล้านบาท หากคิดอัตราแลกเปลี่ยนในปัจจุบันที่ระดับ 32.70 บาท/เหรียญสหรัฐ เมื่อเทียบกับสัปดาห์ก่อนหน้าที่ 1.564 แสนล้านเหรียญสหรัฐ หรือประมาณ 5.155 ล้านล้านบาท
ขณะที่ฐานะซื้อเงินตราต่างประเทศล่วงหน้าสุทธิ (ฟอร์เวิร์ด) อยู่ที่ 2.3 หมื่นล้านเหรียญสหรัฐ ลดลงเล็กน้อย 100 ล้านเหรียญสหรัฐ ส่งผลให้ทุนสำรองสุทธิในปัจจุบัน ซึ่งรวมทุนสำรองฯ และฟอร์เวิร์ดแล้วอยู่ที่ 1.796 แสนล้านเหรียญสหรัฐ
ด้านนักค้าเงินธนาคารพาณิชย์ กล่าวว่า การเพิ่มขึ้นของทุนสำรองเพียงเล็กน้อยน่าจะเกิดจากการตีมูลค่าสินทรัพย์ในทุนสำรอง ซึ่งมีทั้งเงินตราต่างประเทศสกุลต่างๆ อาทิ ทองคำ และอื่นๆ มีมูลค่าเพิ่มขึ้นเมื่อตีมูลค่าเป็นเงินเหรียญสหรัฐ เนื่องจากสกุลเงินอื่นๆ รวมทั้งเงินบาทปรับค่าขึ้นเมื่อเทียบกับเงินเหรียญสหรัฐ
ทั้งนี้ ธปท.ยังรายงานฐานเงินหรือเงินสดหมุนเวียนในมือภาคเอกชน บวกเงินฝากของสถาบันการเงิน ที่ ธปท. อยู่ที่ 1.494 ล้านล้านบาท ลดลงถึง 1.754 แสนล้านบาท จากสัปดาห์ก่อน อย่างไรก็ดี เงินสดหมุนเวียนในปัจจุบันยังเพียงพอกับความต้องการทางเศรษฐกิจ